作者:裴說
標題:句
內容:讀書貧裡樂，搜句靜中忙。苦吟僧入定，得句將成功。是事精皆易，唯詩會卻難。因攜一家住，贏得半年吟。吟餘潮入浦，坐久燒移山。三年清似水，六月冷如冰。一通紅錦重，三事紫羅輕。瘦肌寒帶粟，病眼餒生花。避亂一生多。雪留寒竹寺舍冷，風撼早梅城郭香。畫球輕蹴壺中地，彩索高飛掌上身。